Heakemma tuat des Woat aba tatsächli vom Waschn. Da Waschl is da Wäscha gwesn, und wae s Weschwaschn, zmindest aes Beruf, früahras a hoate Oabet gwesn is, had ma dadafia scho ganz schee krefti sae(n müassn, a Mordslaggl halt. Aa da Badwaschl, da Badknecht, muas a rechta Prackl gwesn sae(n, wae a s Feia schüan und an Badzuba aufföin had müassn. Im Kaiser-Appartement in da Weana Hofburg werd sogoa am Koasa sae(n Badwaschl berüahmt. Da Kuchlwaschl is da Spüla in da Kuchl gwesn.